Video: Boewe kom tweede toe ‘Rambo’ mes uitplukŉ Video wat wys hoe ŉ man desperaat baklei om vyf vermeende boewe van sy motor weg te keer, het Woensdag talle kommentare op sosiale media uitgelok (Foto: Skermskoot) ŉ Video wat wys hoe ŉ man verbete baklei om vyf vermeende boewe van sy motor weg te keer, het Woensdag talle kommentare op sosiale media uitgelok. Die vrou wat die video geneem het, het aan Maroela Media vertel hoe haar hande gebeef het van vrees terwyl sy die video neem. Die video wys hoe die onbekende man ŉ mes na vier mans rondswaai en hulle probeer wegkeer toe hulle hom by sy motor in die middestad van Klerksdorp nader. Dan storm hy op een van die aanvallers af en hulle laat spaander. Die man se vrou sit binne die motor terwyl die toneel hom afspeel. Talle sosialemediagebruikers het die onbekende man intussen as “Suid-Afrika se Rambo” gedoop. Die voorval het net ná 09:00 in die middestad van Klerksdorp afgespeel. Thato Ledimo het die voorval op kamera vasgevang en die video op sosiale media gedeel. “Ek het in die motor vir my man gesit en wag terwyl hy in die kantoorgebou van binnelandse sake was. Ek het die motor se sitplek teruggeskuif om bietjie te lê toe ek harde geluide van die straat af hoor,” vertel Ledimo aan Maroela Media. “Ek het by die venster uitgekyk en gesien hoe vier mans die man – wat net by binnelandse sake uitgeloop het – oorval. Hulle het hom tot by sy motor gevolg en die voertuig omsingel.” Ledimo het haar selfoon gegryp en die voorval op kamera vasgevang. “Dit lyk nie of die mans enige wapens by hulle gehad het nie, ek vermoed hulle wou die man net intimideer. Hulle het egter op hul neus gekyk toe die oom ŉ lang mes uitgeruk het.” Ledimo sê sy was geskok om te sien dat die omstanders nie probeer het om die man te help nie. In die video kan gesien word hoe die mans ná ŉ ruk die aftog blaas. “Ek was so bang op daardie oomblik, my hande het gebewe. “Ek het ook hulpeloos gevoel, want ek wou nie die motor verlaat om my eie lewe in gevaar te stel nie. Ek kon ook nie my man bel nie, want hy het sy selfoon in ons kar gelos.” Ledimo het kop gehou en besluit om die mans se gesigte op video te probeer vasvang. “Ek het gedink indien die man dalk ŉ saak aanhangig wil maak, kan die video as bewysstuk gebruik word.” Ledimo sê sy hoewel sy nie weet wie die man is nie, het sy die video op sosiale media gedeel om bewusmaking van die toenemende misdaad in Klerksdorp te skep. “Hierdie soort voorvalle gebeur op ŉ daaglikse grondslag in ons dorp en mense besef dit nie. Mense moet sien Klerksdorp – soos die hele Suid-Afrika – is nie meer veilig nie. Daar moet iets aan misdaad gedoen word.” Ledimo is self verlede jaar in een van die buurte in Klerksdorp beroof. Talle sosialemediagebruikers loof die man in die video en sê hy was baie braaf, maar kla ook oor die toenemende voorkoms van misdaad landwyd. Ook Ledimo meen die man is ŉ held. “Hy het geveg tot aan die einde toe. Ek sal graag met hom kontak wil maak en dit self vir hom sê.”